
ΔΕΛΤΙΟ ΤΥΠΟΥ
ΠΑΡΕΜΒΑΣΗ ΤΗΣ ΠΟΓΕΔΥ ΓΙΑ ΤΗΝ ΕΦΑΡΜΟΓΗ ΤΗΣ ΝΕΑΣ ΚΑΠ ΣΤΗΝ ΠΕΡΙΦΕΡΕΙΑ ΘΕΣΣΑΛΙΑΣ
 Η ΠΟΓΕΔΥ είναι θεσμικός εταίρος του ΥπΑΑΤ στην διαβούλευση για τη Νέα ΚΑΠ 2028-20234 και ήδη έχουμε λάβει στις προηγούμενες τρεις ανοικτές συνεδριάσεις που έγιναν κατά σειρά στην Αθήνα, στο Μέτσοβο και στην Πάτρα και ετοιμαζόμαστε για την επόμενη εβδομάδα στην Θεσσαλονίκη όπου δυστυχώς θα συμμετάσχουμε μόνο ,με κατάθεση εγγράφου εξαιτίας της ατυχής επιλογής χώρου από το ΥπΑΑΤ.  
Η σημερινή συζήτηση για τη νέα ΚΑΠ δεν θα μπορούσε να γίνεται σε πιο κατάλληλο τόπο από τη Θεσσαλία. Γιατί εδώ, περισσότερο από οποιαδήποτε άλλη περιοχή της χώρας, δοκιμάζεται καθημερινά η αντοχή του πρωτογενούς τομέα απέναντι στην κλιματική αλλαγή. Από τον Daniel μέχρι τις περιόδους έντονης λειψυδρίας που ακολούθησαν, οι παραγωγοί της Θεσσαλίας βρέθηκαν αντιμέτωποι με δύο όψεις του ίδιου προβλήματος: πότε υπερβολικό νερό και πότε καθόλου νερό.  
Και γι' αυτό ακριβώς πιστεύουμε ότι η συζήτηση για τη νέα ΚΑΠ στη Θεσσαλία πρέπει να ξεκινά και να τελειώνει με μία λέξη: Νερό.
Χωρίς νερό δεν υπάρχει γεωργία. Χωρίς νερό δεν υπάρχει κτηνοτροφία. Χωρίς νερό δεν υπάρχει επισιτιστική ασφάλεια.
Ως ΠΟΓΕΔΥ έχουμε διατυπώσει πολλές φορές τη διαφωνία μας με τον τρόπο που επιλέχθηκε να οργανωθεί η διαχείριση των υδάτων στη Θεσσαλία. Θεωρούμε ότι η δημιουργία του ΟΔΥΘ Α.Ε., αλλά και η μεταφορά κρίσιμων αρμοδιοτήτων των οργανισμών εγγείων βελτιώσεων σε σχήματα που συνδέονται με τις εταιρείες ύδρευσης της Αθήνας και της Θεσσαλονίκης, δεν αντιμετωπίζει την ουσία του προβλήματος.  
Η χώρα δεν χρειάζεται περισσότερα διοικητικά πειράματα.
Χρειάζεται έναν ισχυρό δημόσιο εθνικό οργανισμό διαχείρισης υδατικών πόρων, με ενιαίο σχεδιασμό, επιστημονική τεκμηρίωση και μακροπρόθεσμη στρατηγική για ολόκληρη την Ελλάδα.
Δεν είναι δυνατόν να συνεχίσουμε να αντιμετωπίζουμε το νερό με αποσπασματικές λύσεις όταν χώρες με πολύ δυσμενέστερες συνθήκες, όπως το Ισραήλ, έχουν καταφέρει να μετατρέψουν τη σωστή διαχείρισή του σε εθνικό συγκριτικό πλεονέκτημα.  
Όμως το νερό από μόνο του δεν αρκεί.
Η νέα ΚΑΠ οφείλει να χρηματοδοτήσει γενναία την προσαρμογή της παραγωγής στις νέες κλιματικές συνθήκες. Δεν μπορούμε να μιλάμε για το 2034 και το 2040 και να επιμένουμε στα μοντέλα του παρελθόντος. Χρειαζόμαστε νέες καλλιέργειες, νέες ποικιλίες, μεγαλύτερη ανθεκτικότητα στη ζέστη και την ξηρασία, ντόπιες φυλές ζώων κατάλληλα διασταυρωμένες και βελτιωμένες και  περισσότερη έρευνα και ουσιαστική δημόσια γεωτεχνική υποστήριξη των παραγωγών.  
Και βέβαια, ας μιλήσουμε ειλικρινά.
Δεν μπορούμε να απαιτούμε από τους αγρότες περισσότερες περιβαλλοντικές υποχρεώσεις, περισσότερες επενδύσεις, περισσότερη προσαρμογή στην κλιματική αλλαγή και την ίδια στιγμή να συζητούμε μειωμένους πόρους για τη νέα ΚΑΠ.
Η προστασία του περιβάλλοντος έχει κόστος. Η προσαρμογή στην κλιματική αλλαγή έχει κόστος. Η εξοικονόμηση νερού έχει κόστος.
Και αυτό το κόστος δεν μπορεί να μεταφέρεται αποκλειστικά στις πλάτες των παραγωγών.  
Τέλος, υπάρχει και μία ακόμη πρόκληση που ίσως αποδειχθεί η μεγαλύτερη από όλες.
Ποιος θα παράγει τα τρόφιμα της Ελλάδας σε δέκα ή είκοσι χρόνια;
Η γήρανση του αγροτικού πληθυσμού και η απομάκρυνση των νέων από τη γεωργία και την κτηνοτροφία συνιστούν στρατηγικό κίνδυνο για τη χώρα. Εάν η νέα ΚΑΠ δεν δώσει πραγματικά κίνητρα στους νέους να παραμείνουν στην ύπαιθρο, όλα τα υπόλοιπα θα έχουν περιορισμένη αξία.  
Τέλος, τονίζουμε  ότι για την ΠΟΓΕΔΥ η επιτυχία της νέας ΚΑΠ στη Θεσσαλία θα κριθεί από τρία απλά ερωτήματα:
· Θα εξασφαλίσουμε το νερό που χρειάζεται η παραγωγή;
· Θα προσαρμόσουμε τις καλλιέργειες και την κτηνοτροφία στις νέες κλιματικές συνθήκες;
· Θα κρατήσουμε τους νέους ανθρώπους στον πρωτογενή τομέα;
Αν απαντήσουμε θετικά σε αυτά τα τρία ερωτήματα, τότε η νέα ΚΑΠ θα αποτελέσει πραγματικό εργαλείο ανάπτυξης για τη Θεσσαλία και για ολόκληρη τη χώρα.

